武昌

武昌，係武漢三鎮之一，狹義上嘅武昌係指家下嘅武昌區，係原先武昌市嘅主體，廣義上嘅武昌係指長江以南嘅武漢市區，亦都係武漢市民習慣意指，包括家下武昌區、青山區、洪山區三個區外加東湖新技術開發區。

史 
武昌歷史1800年，起源自三國，當時曹操孫權相爭，喺長江中游軍事對峙，其中武漢到鄂州一帶因為駐紮咗大型軍事基地，就形成咗個墟，因為係「因武而昌」，所以叫「武昌」，又有講法話孫權想「武運昌盛」，所以起呢個地名，後來歷史「武昌」同「鄂州」兩個名輪流換，到元代先固定叫武昌。

武昌城形成咗後，越來越繁榮，加之位置特殊，於是喺荊楚地位上升，元明兩代超過咗荊州做咗湖北省府。明末武昌對面發展咗，成武昌、漢陽、漢口「三鎮鼎立」，清朝設武昌府，成為湖北巡撫、湖廣總督嘅辦公所在。

1911年10月10號中國同盟會喺孫中山領導下武昌起義，之後係辛亥革命，結束咗中國兩千年君主制。1927年北伐軍攻落武昌之後，將三鎮合爲市，即係武漢，後來一度又拆解三鎮，武昌做咗武昌市，爲湖北省會，至今依然係湖北省機關駐地。共和國時又再合成武漢市，而喺武漢市區外另置武昌縣，不過武昌縣同武漢市區嘅武昌部分唔係同一地方，1995年因為都市化，武昌縣撤換爲江夏區。

武昌區 
武昌區面積87.42km²，人口113萬，轄15條街道。
街道：積玉橋街道、楊園街道、徐家棚街道、糧道街道、中華路街道、黃鶴樓街道、紫陽街道、白沙洲街道、首義路街道、中南路街道、水果湖街道、珞珈山街道、石洞街道、南湖街道、東湖風景區街道

攷 
武昌區政府

武漢政區